|  |
| --- |
| **Op. 14:6-20**  **“Die goeie nuus van afrekening”**  *Andries Burger, Pinetown Gemeente, 25 Februarie 2024* |

*Sing:* *Lied 532:2;Ps. 46:1,4,6(T); “Loof Hom met die tromme!”; Ps. 9:1,5,6,8,10(C); “Vrede”*

Ons kom vanoggend by die laaste deel van hierdie openbaring wat Johannes ontvang het oor wat agter die skerms van God se raadsplan aan die gang is.

In hoofstuk 12 was die fokus op die draak, die duiwel, se mislukking om te keer dat die kind, Jesus Christus ons Here, gebore word en dat Hy sy roeping uitvoer om vir ons redding te bewerk en versoening met God.

Na sy mislukking teen God rig hy hom op die vrou, op die kerk en in hoofstuk 13 sien ons hoe hy mense met sy mag gebruik, om as vals profete almal van die wêreld te mislei om hulle totaal toe te wy aan wêreld regeerders en regerings wat God minag en belaster en Christene gruwelik vervolg.

Die ellende van gelowiges is so erg in hierdie laaste tye dat Jesus in Mat. 24:22 sê dat niemand dit sou oorleef het, as God nie die tyd daarvan verkort het nie.

Almal wat nie die dier, satan se helper, aanbid nie en daarom nie sy teken in hulle denke en optrede uitleef nie, sal nie eens kan werk kry en kos koop nie. Dit is voorwaar ontstellend!

Maar dan openbaar God sy troos in hoofstuk 14.

Hy begin met die visioen van die hele kerk, alle ware gelowiges, wat op enige tydstip van die geskiedenis tot in daardie heel laaste dae, in die verskriklikste vervolging op aarde is. Maar nie alleen nie ... want die Lam van God is by hulle.

Jesus Christus wat hulle losgekoop het uit die mag van die duiwel en die dood; Hy wat hulle sondeskuld betaal het; en sy absolute heiligheid aan hulle gegee het.

En met Hom by hulle in hulle verdrukking, leer die gelowiges ŉ nuwe lied van redding en verlossing soos wat die gelowiges wat reeds gesterf het dit voor God se troon sing in volle begrip en met ekstatiese vreugde en verheerliking.

Nou kan mens dalk wonder of God dit dan nou maar net so sal laat aangaan...

Sal die duiwel en sy helper-dier se heerskappy maar net aanhou en al erger word?

Sal God dan nie ingryp om hom in die bek ter ruk nie?

Sal God die vervolging en die lyding van sy kinders dan nie stopsit en dit wreek nie?

Dit is waaroor die boodskap van die laaste deel van hierdie agter-die-skerms-openbaring.

**Lees << Op. 14:6-20 >>**

Die duiwel en sy helpers dink hulle koninkryk word al sterker soos die wêreldgeskiedenis verloop – ook in ons tyd lyk dit inderdaad so en dit sal al erger word.

Maar dit is net hoe dit op die oppervlak lyk, want God wys vir ons wat agter die skerms gebeur.

In sy openbaring sien ons presies dit waarvan ons in Psalm 2 lees, soos ons dit ook netnou verklaar het.

Die regeerders en die lande van die wêreld is in opstand teen God en in hulle verwaandheid dink hulle, en al die mense wat hulle ondersteun, dat hulle van God ontslae is...

maar God lag vir hulle en Hy spot met hulle want

eersdaags sal sy toorn finaal ontvlam en sal sy Gesalfde hulle almal met sy ystersepter verpletter en tot oorgawe dwing.

In Openbaring 6 se visioen vra die gelowiges wat reeds doodgemaak is vir hulle geloof, hoe lank dit nog sal wees voor God sy oordeel sal voltrek en hulle dood wreek.

En God antwoord dat hulle nog ŉ klein rukkie geduldig moet wees totdat al die gelowiges wat op aarde is en ook vir hulle geloof moet ly en sterf eers by hulle in die hemel is.

Dit is presies wat besig om te gebeur onder die vervolging van die duiwel se diere terwyl die Lam van God by hulle is.

Maar dit sal nie aanhou nie, die dag van God se oordeel en vergelding is op hande.

Hy gaan die bordjies verhang en die rebellie teen Hom en die vervolging en marteling van sy kinders wreek.

Dit is die goeie boodskap wat hierdie engele bring.

Dit begin met ŉ uitroep, ŉ bevel dat almal, elke nasie en stam en taal en volk, voor God sal buig in erkenning van sy absolute gesag en heerskappy.

Dit is nie ŉ uitnodiging of ŉ aanmoediging om dit te doen nie, daar is geen grasie tyd oor nie –

doen dit en doen dit nóú want die tyd het aangebreek vir die oordeel van die almagtige Skepper van hemel en aarde.

Dan volg verdere goeie nuus dat die onsedelike, verleidende grote Babilon geval het – die stad is in ingeval en is in ligte laaie.

Hierdie is ŉ ander trawant van die duiwel wat ons eers later in Openbaring 17 behoorlik sal leer ken.

Dit is ŉ simboliese verwysing na al die sondige verleiding in hierdie goddelose ou wêreld waarin ons lewe.

Dit is eintlik bedoel as ŉ profesie van wat nou gaan gebeur, maar dit is só seker dat die boodskap reeds in die verlede tyd verkondig word.

En dan die doodskoot van die derde engel se boodskap vir die wat gedink het hulle kan wegkom met hulle verering en toewyding, hulle aanbidding,

van die duiwel self en die duiwelse wêreldleiers en regerings wat teen God rebelleer en maak of Hy nie bestaan nie of dat Hy sommer net ŉ hierjy is.

Elke iedere mens wie se gedagtes, woorde en optrede wys dat hulle nie God nie, maar die dier en sy duiwelse meester aanhang,

elkeen van hulle sal God se oordeel van woede moet indrink sonder dat dit verdun word.

Hulle sal vir ewig en ewig gefolter word met die pyn van God se verterende vuur sonder dat dit ooit, ooit sal ophou,

daar sal nie eens ŉ enkele kort oomblikkie van verligting wees nie.

Wonder jy hoekom sulke verskrikklike aankondigings “goeie nuus” is?

Vir die duiwel en sy helpers en almal en elkeen wat agter hulle aan en teen God opstaan is dit die allerverskriklikste nuus.

Hulle besef dit natuurlik nie en wil niks daarvan hoor nie – want hulle steur hulle nie aan God se waarskuwings nie, hulle steur hulle nie aan God nie – totdat dit te laat gaan wees.

Maar vir gelowiges,

vir elkeen wat die Naam van die Lam en die Naam van sy Vader op hulle voorkoppe het,

hulle wat deur die Lam losgekoop is,

al 144 000 van ons by die Lam op Sionsberg,

en vir die menigte singende skare voor God se troon,

en vir die martelare onder sy altaar wat moes wag vir die dag dat God hulle dood sal wreek –

vir ons wat in Christus glo

is hierdie nuus dat God nou gaan klaarspeel met sy teenstanders en ons vervolgers

die wonderlikste nuus van alle tye.

\*\*\*

En dan sien Johannes verder dat God hierdie keer nie net by waarskuwings bly nie.

Want Hy kom –

die Seun van die mens soos Hy Homself genoem het, Jesus Christus –

En Hy kom presies soos Hy vir die hoëpriester gesê het tydens sy eerste verhoor in Jerusalem

– dat Hy aan die regterhand van die Vader sal sit totdat Hy weer op die wolke kom.

Maar nou sien Johannes Hom nie as ŉ Lam nie, Hy het ŉ sekel by hom.

ŉ Sekel is baie spesiale landbou gereedskapstuk met ŉ lang krom lem waarmee jy koring afsny.

Jesus kom om te oes...

Dit laat mens dink aan die gelykenis wat Jesus in Mat. 13 oor die hemelse koninkryk vertel het.

Dit is soos boer wat koring gesaai het, maar in die nag het iemand onkruid tussen die koring geplant.

Toe sy werkers die onkruid sien en wil uittrek toe keer die boer hulle omdat hulle koring saam met die onkruid sal uittrek.

Wag tot die oes ryp is, was sy opdrag, dan oes ons alles en skei die koring vir die skuur en die onkruid om verbrand te word.

Die betekenis daarvan is dat in God se koringland van gelowiges daar ook die duiwel se onkruid ongelowiges is wat selfs vroom in gemeentes en eredienste is.

Maar Hy laat dit toe tot die oes ryp is, en eers met God se oestyd dan word almal geoes en

die gelowiges eenkant gesit vir God se koninkryk van saligheid,

en die ongelowiges word uitgekrap vir die ewige vuur in die hel.

Dit is wat Johannes sien gebeur in hierdie openbaring.

Jesus wat op die wolk kom en engel bring die Vader se bevestiging dat die oes ryp is, “Lê die sekel in!”

En Jesus begin die oes, en saam met Hom ook ŉ engel uit die tempel en ŉ engel van die altaar af.

Tog sien Johannes nie ŉ koringland nie, maar ŉ wingerd.

Soos wat ons in Joël 2:12-13 lees waar God die nasies bymekaar roep sodat Hy hulle kan straf,

*“13Hulle sonde is baie”*, sê Hy, *“steek die sekel in, want die oes is ryp, kom trap, die parskuip is vol, die wynkuipe loop oor.”*

Johannes hoor in sy visioen dat hulle druiwetrosse oes en in ŉ parskuip gooi en die sap uit die druiwe uittrap om wyn te maak.

Maar dis bloed wat uit die parskuip uitkom... verskriklik baie bloed...

Die simboliek is duidelik, nie waar nie?

God vertrap en verbrysel sy vyande – soos wynmakers druiwekorrels flenters trap.

Elke iedere mens wat God geminag het en wat gelewe het sodat die merk van die dier in hulle woorde hoorbaar was en sigbaar in al hulle optrede,

elkeen wat gedink het dit is aanvaarbaar om God se kinders te verdruk en te vervolg en wat daaraan meegedoen het of dit glimlaggend toegekyk het en hulle daarin verlustig het.

Hulle word nie net gekneus nie...

God trap die laaste druppel lewensbloed uit hulle uit.

Johannes sien so verskriklik baie bloed as simbool van hoe omvangryk en hoe oorweldigend God se straf op hulle sal wees.

Goeie nuus?

Natuurlik nie vir die onkruid in God se saailand nie, natuurlik nie vir goddelose nie...

Maar vir gelowiges...

vir hulle wat losgekoop is deur die Lam,

vir hulle met klere wat wit gewas is deur die bloed van die Lam,

vir hulle wat nie kan koop en verkoop omdat hulle getrou bly aan God,

vir hulle wat verdruk en vervolg word,

vir hulle wat soos slagskape behandel is?

Vir ons is die aankondiging en die voltrekking van God se oordeel die

allerwonderlikste nuus ooit!

Want dan sal sy gesag nooit weer ondermyn word nie,

dan sal sy heerlikheid helder en duidelik en helder skyn, en

dan sal ons finaal en volledig en ewig by Hom en in sy heerlikheid wees.

As ŉ gelowige ontsteld wil raak oor die draak en die dier en die merk van die dier,

dan is dit omdat jy in die helfte van die openbaring opgehou lees het.

Lees verder om te weet wat die uiteinde sal wees, moenie by Openbaring 13 stop nie, lees Openbaring 14 om te sien hoe dit alles gaan eindig!

En in die middel van hierdie visioen van die aankondiging en die voltrekking van God se oordeel,

hoor Johannes ŉ stem uit die hemel met só ŉ belangrike boodskap dat hy beklemtoon dat Johannes die vir alle gelowiges in alle tye en plekke moet opskryf:

“Geseënd is dié wat van nou af in die Here sterwe.”

Ons is so verknog in hierdie lewe duskant die graf asof dit al is wat saak maak.

Dit is wat die wêreld dink, maar God leer ons tog so anders in sy Woord...

Toe die moordenaar op die kruis langs Jesus tot bekering kom, toe sê Jesus vir hom, “Vandag sal jy by my in die paradys wees.”

Geseënd is gelowiges wat sterf want hulle sal by God in die paradys wees.

Paulus skryf in Fil. 1 dat sterwe vir hom en elke gelowige ŉ wins is want dit is verreweg die beste.

Maar nét as die lewe Christus is.

Net as jou lewe – jou gedagtes en woorde en jou optrede wys dat jy die Naam van die Lam en die Naam van sy Vader dra.

Dit is wat bedoel word om “in die Here te sterf” –

soos wat gelowiges in Hom lewe, so “sterf ons in Hom”.

Vir ons wat losgekoop is deur die Lam van God is die dood nou ŉ bevryding.

bevryding van die verganklikheid,

bevryding van die wêreld se verleiding,

bevryding van die verdrukking en vervolging,

bevryding van enige beproewing en lyding...

dan rus ons van ons geloofsarbeid.

Dan gaan ons die ewige rus in van soos God aan Israel in Levitikus 16:31 opdrag gee om volkome te rus op die jaarlikse versoendag.

Jesus is ons versoendag, Jesus is ons Sabbat, Jesus is ons ewige en volkome rus...

Moenie net in die dinge waarvan jy hoor en wat jy sien en ervaar vaskyk nie.

Onthou wat God deur Johannes aan ons geopenbaar het van wat eintlik agter die skerms gebeur...

Die duiwel het reeds misluk teen God en sy engele,

en al lyk dit of sy helpers op hierdie aarde die oorhand kry om uiteindelik heeltemal in beheer te wees, moet dit ons nie ontstel nie.

Dit is nie die einde nie, dit is net hoe dit op die oppervlakte lyk.

Maak nie saak hoe swaar ons dalk sou kry en hoeveel ons dalk sou ly omdat ons getrou bly in ons geloof in God die Vader, Seun en Heilige Gees nie...

Die Lam van God is by ons om ons te troos en om ons moed en krag te gee en hoop – sekerheid dat die einde soos ŉ sneltrein aan die kom is.

Dan sal God se blye boodskap van veroordeling en vergelding in vervulling gaan...

Hy sal Hom wreek op sy vyande en op hulle wat sy kinders verdruk en vervolg het.

Tot dan kan ons reeds iets van sy rus ervaar want die Lam is by ons,

en binnekort sal ons God se seën in ons dood ontvang wanneer ons vir ewig in sy rus ingaan wanneer ons “in die Here” sterf.

Moenie ontsteld raak oor die duiwel en die dier en hulle koninkrykie nie,

laat Christus jou lewe wees, dan sal jou dood vir jou seën inhou –

selfs sou dit die lydingsdood van ŉ geloofsmartelaar wees.

Volhard in jou geloof; leer die nuwe lied van oorwinning; en verheug jou in die blye boodskap dat sy dag van afrekening verseker kom – tot die goddelose se afgryse, maar tot ons gelowiges se ewige vreugde.

Amen